
ДО
ОБЩИНСКИ СЪВЕТ

ГР. КНЕЖА

ПРЕДЛОЖЕНИЕ

от

Катя Герговска- Председател  на Общински съвет-Кнежа

 ОТНОСНО: Приемане на нов Етичен кодекс на общинските съветници при Общински съвет-Кнежа за мандат 2023 г.-2027 г.
            УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
    С изменението на Закона за местното самоуправление и местната администрация, обнародвано в Държавен вестник, бр. 38 от 9 май 2025 г. се въведе задължително изискване за общинските съвети да приемат Етичен кодекс на общинските съветници.
    Тези законодателни новости идват в условията на нарастващи очаквания от страна на гражданите за по-висока прозрачност и отчетност в работата на местната власт, както и в контекста на европейските стандарти за етика в публичния сектор.

   Част от общинските съвети, в това число и Общински съвет - Кнежа, разполагат с етични кодекси и преди цитираните промени в ЗМСМА от май 2025 г. След законовите промени тази доброволна практика се превърна в задължително изискване, като се създава и унифицирана правна рамка за прилагането на етичните стандарти във всички общини в страната. Общинските съвети, които вече имат етични кодекси, ще трябва да ги актуализират в съответствие с новите законови изисквания и да създадат необходимите контролни механизми.
    Постоянната етична комисия според чл. 48, ал. 2 ЗМСМА се въвежда като задължителна структура в общинския съвет. Тя се избира от състава на общинските съветници и има специфични функции, свързани с контрола на етичното поведение на общинските съветници.

  Съгласно чл. 36, ал. 2 ЗМСМА общинските съветници вече имат правно задължение да осъществяват дейността си при спазване правилата на етичния кодекс, което означава, че нарушенията извършени от тях могат да имат правни последици, т.е. за нарушенията могат да бъдат налагани санкции на общинските съветници по ред и условия, предвидени в Етичния кодекс.

    Публичността и прозрачността в дейността на постоянната етична комисия на общинския съвет са зададен в чл. 37в и чл. 27, ал. 7 ЗМСМА посредством задължителното публикуване на информация за нарушенията на общинските съветници на интернет страницата на общинския съвет и включването на специална статистика в годишните отчети за дейността на комисията.
      Към настоящото предложение Ви представям разработен проект на Етичен кодекс на общинските съветници при Общински съвет – Кнежа, съобразен с действащото в страната законодателство и обществено приетите основни етични норми и стандарти на поведение на лицата, заемащи публични длъжности, каквито са и общинските съветници.   

      Предвид изложеното и на основание чл. 21, ал. 4 от ЗМСМА, предлагам Общински съвет – Кнежа да вземе следните
РЕШЕНИЯ:



1. Отменя приетия с Решение №27 по Протокол №4/22.12.2023 г. Етичен кодекс на общинските съветници при Общински съвет – Кнежа.


2. Приема нов Етичен кодекс на общинските съветници при Общински съвет – Кнежа, който е неразделна част от настоящото решение.


Приложение: Проект на Етичен кодекс на общинските съветници при Общински съвет – Кнежа. 


Съгласно чл. 26, ал. 3 от Закона за нормативните актове, във връзка с чл. 77 от АПК, проектът на «Етичен кодекс на общинските съветници при Общински съвет – Кнежа, мандат 2023-2027 г.» се публикува на интернет страницата на Община Кнежа за обществени консултации, като заинтересованите лица в 30-дневен срок от публикуването му на интернет страницата на Община Кнежа, могат да представят становищата си по проекта в деловодството на Общински съвет-Кнежа в рамките на работното време или на e-mail: obs_kneja@abv.bg.
            Тел. за контакти: 09132/7662.

           Проектът на Правилника ще бъде публикуван и за публично обсъждане на Портала за обществени консултации, поддържан от Министерския съвет за срок от 30 дни.
Катя Герговска,

Председател на ОбС-Кнежа

